**Sensorveiledning**

***NOAS4101 Andrespråksforskning i faghistorisk lys H20***

***Generelt om emnet og undervisningen***

Emnet gir innsikt i sentrale teorier og metoder i internasjonal andrespråksforskning fra midten av forrige århundre og fram til i dag. Framveksten av faget i Norden studeres spesielt. Etter fullført emne skal studentene:

* kunne redegjøre for sentrale teorier og metoder i norsk og internasjonal andrespråksforskning
* kunne vurdere og drøfte sterke og svake sider ved ulike teoretiske og metodiske tilnærminger
* kunne relatere teorier og metoder presentert i pensum til egne målsettinger for arbeid med en masteroppgave

Emnet er obligatorisk for MA-studenter i nordisk studier som følger studieretningen Norsk som andrespråk, men emnet følges også av studenter fra andre studieretninger, bl.a. lektorprogrammet. Utvekslingsstudenter følger også emnet. Undervisningen foregikk, med unntak av én forelesning, på norsk.

Undervisningen vekslet mellom forelesning og seminararbeid. Kvalifiseringsoppgaven var en individuell muntlig presentasjon av et sentralt teoretisk spørsmål, med utgangspunkt i en teoretisk artikkel, eller av et nyere forskningsarbeid, typisk sammendrag og utdrag fra en nyere norsk ph.d.-avhandling.

***Eksamensform***

Avsluttende 3-dagers hjemmeoppgave. Oppgaven skal være på 5-7 sider med 12 punkts skriftstørrelse, halvannen linjeavstand. Referanseliste kan komme i tillegg.

***Kriterier til den gode besvarelsen:***

Nordiske studier har utviklet nasjonale, fagspesifikke karakterbeskrivelser. På alle nivå i nordiskfaget er det tre hovedaspekter som skal måles ved eksamen

* kunnskapsinnholdet
* evne til problemløsing og kritisk innsikt i fagstoffet
* språkføring

Til eksamen vil det generelt være slik at alvorlig svikt på ett av disse overgripende punktene vil føre til stryk, samme hvor godt de andre aspektene er mestret.

Den svært gode besvarelsen vil ikke bare *redegjøre* for nyere teorier og studier gjennom oppramsing, men også vise at kandidaten mestrer å *vurdere, trekke fram* og *reflektere kritisk over* hvordan disse kan forholdes til Krashens hypoteser. Språkføringen skal være sikker, og det formelle (innledning/avslutning, overskrift(er), logiske avsnitt, enhetlig referansepraksis, ryddig litteraturliste) skal være på plass. Karakteren blir gradert etter disse faktorene.

Sensorene må alltid være åpne for det uventede eksamenssvaret, og sensor vil alltid måtte utvise skjønn. Like fullt legger oppgaveformuleringen noen klare føringer for noen momenter som det er vanskelig å komme utenom:

* besvarelsen må inneholde et element av *diskusjon* av Krashens rolle
* besvarelsen må *beskrive* forholdet mellom minst to (jf. oppgaveformuleringens «et utvalg») teorier eller studier og Krashens hypoteser
* blant de studiene som trekkes inn, må det inngå studier av norsk som andrespråk.